**Jūsu Eiropa, jūsu lēmumi 2025**

***Dot vārdu jauniešiem***

2025. gada 13. un 14. martā Eiropas Ekonomikas un sociālo lietu komitejas (EESK) rīkotajā gadskārtējā pasākumā “Jūsu Eiropa, jūsu lēmumi” (“*YEYS*”) pulcēsies gandrīz 100 jaunieši un 37 skolotāji no ES dalībvalstīm, kandidātvalstīm un Apvienotās Karalistes. Šogad pasākuma “*YEYS*” uzmanības centrā būs jauniešu loma noturīgas nākotnes veidošanā. Tā mērķis ir dot jauniešiem iespēju uzzināt, kā iesaistīties pilsoniskajā darbībā un veicināt līdzdalības demokrātijas pasākumus savās kopienās un ārpus tām.

**Koncepcija un pārskats**

Pasākums “*YEYS* 2025” ilgs pusotru dienu un ietvers interaktīvas sesijas un saliedējošus darbseminārus. Sesijas vadīs pieredzējuši speciālisti, palīdzot dalībniekiem formulēt viedokli un izstrādāt ieteikumus, kuri pēc tam tiks izmantoti, lai darītu plaši zināmas viņu vēlmes, bažas, intereses, prioritātes un cerības attiecībā uz tādu Eiropas nākotni, kādu viņi vēlas redzēt.

Darbsemināri tiks strukturēti, pamatojoties uz jautājumiem, kuru mērķis ir iedvesmot atklātas sarunas un debates un virzīt jauniešu iesaisti un dialogu:

1. *Kādā Eiropā vēlies dzīvot un kādi jautājumi tev ir svarīgi?*
2. *Kādu tu iedomājies šo Eiropas nākotni un kādai vajadzētu būt jauniešu lomai tās veidošanā?*
3. *Ko jaunieši var darīt, lai veidotu tādu Eiropu, kas atspoguļo tās iedzīvotāju vērtības un prioritātes?*

Šo jautājumu mērķis ir mudināt dalībniekus rūpīgi apdomāt savus uzskatus, vēlmes un prioritātes, kā arī to, kā viņi var piedalīties to īstenošanā. Pievēršoties šiem tematiem, pasākuma iecere ir veicināt jauniešu līdzatbildību par savu lomu pilsoniskajā darbībā un līdzdalībā un iedvesmot jaunatnes dialogu, kas dos iespēju izstrādāt priekšlikumus pašreizējo problēmu risināšanai.

Diskusiju laikā dalībnieki arī apzinās un pētīs pārrobežu sadarbības iespējas, tādējādi veicinot vienotības un kopīgas atbildības sajūtu.

Pasākums noslēgsies ar plenārsesiju, kurā dalībnieki nāks klajā ar savām idejām ieteikumu veidā. Šādos priekšlikumos atspoguļosies jauniešu viedokļi, un tie tiks prezentēti kā būtisks ieguldījums konsultatīvajā un politiskajā darbā, ko veic EESK.

[EESK Jauniešu grupa](https://www.eesc.europa.eu/lv/sections-other-bodies/other/eesc-youth-group), turpinot darbu pēc šiem pasākumiem, dalīsies ar minētajiem ieteikumiem tālāk. Pasākuma “*YEYS*” rezultāti tiks ņemti vērā un palīdzēs īstenot tā dēvēto “jauniešu testu”. Būs iespēja piedalīties virknē darbību, sākot ar informatīviem pasākumiem par tīkliem, kas saistīti ar jauniešiem, līdz pat jauniešu plenārsesijas ieteikumu integrēšanai EESK konsultatīvajā darbā.

Pasākuma “*YEYS*” ieteikumi tiks izmantoti arī EESK otrajā Pilsoniskās sabiedrības nedēļā, kurā galvenā uzmanība tiks pievērsta kohēzijas un līdzdalības stiprināšanai polarizētās sabiedrībās un kura norisināties tikai vienu nedēļu vēlāk (2025. gada 17.–21. martā).

**“*YEYS* 2025” formāts un struktūra**

Lai veicinātu dalībnieku iesaistīšanos diskusijās, pasākuma “*YEYS*” darbsemināri tiks rīkoti, izmantojot līdzdalībā balstītas vadības metodes jeb [*The Art of Hosting*](https://artofhosting.org/). Tās ir ļoti efektīvas metodes, kā izmantot jebkura lieluma grupu kolektīvās zināšanas un pašorganizēšanās spējas.

Pamatojoties uz pieņēmumu, ka cilvēki iegulda enerģiju un pūles tajos tematos, kas viņiem ir vissvarīgākie, minēto metožu pamatā ir intensīvi sarunu procesi, kas cilvēkus mudina pašus risināt problēmas, ar kurām viņi saskaras.

***“YEYS* 2025” rezultāti**

Galvenajos priekšlikumos, kas izrietēs no pasākuma “*YEYS* 2025”, atspoguļosies jauniešu izvirzītie ieteikumi attiecībā uz turpmākiem politikas priekšlikumiem un darbībām.

Šie ieteikumi kalpos par pamatu jaunatnei veltītām diskusijām Pilsoniskās sabiedrības nedēļas laikā, un tie tiks darīti zināmi augsta līmeņa pārstāvjiem no ES iestādēm.

Ar tiem iepazīstinās arī 2025. gada Eiropas Jaunatnes dienās (*EYE*), ko Eiropas Parlaments organizēs Strasbūrā. Priekšlikumiem būs nozīmīga loma EESK jaunatnes programmas izstrādē, jo tie sniegs nepārprotamu jaunatnes viedokli par svarīgākajiem ES jautājumiem.

\_\_\_\_\_\_\_\_\_\_\_\_\_